लिपिस्टिक...बुर्का फिल्म पर नहीं होनी चाहिए बंदिश : प्रीति झंगियानी
मशहूरफिल्मकार प्रकाश झा की ताजा फिल्म लिपिस्टिक अंडर माय बुर्का को सेंसर बोर्ड से पास नहीं करने पर उठे विवाद पर अभिनेत्री प्रीति झंगियानी ने कहा कि कलाकार पर कोई बंदिश नहीं होनी चाहिए। आर्ट आर्टिस्ट पर कोई रोक नहीं लगानी चाहिए। फिल्म मोहब्बतें फेम प्रीति ने कहा कि वे अभिनेत्री नहीं होती तो कंप्यूटर डिजायनर होती। प्रीति शुक्रवार को दैनिक भास्कर कार्यालय आई। उन्होंने फिल्मों समेत अन्य मुद्दों पर बात की। प्रीति ने कहा, कलाकार सिर्फ कलाकार होता है। उसे राजनीति से कोई लेना देना नहीं होता। कोई राजनेता किसी कलाकार पर कोई टिप्पणी करे, यह उसकी सोच है। इस बारे में हमें अपनी तरफ से कोई टिप्पणी नहीं करनी। उन्होंने कहा कि बदलती हुई परिस्थितियों में फिल्मों का महत्व कम नहीं हुआ बल्कि बढ़ा है। आज लोग अपनी सुविधा के अनुसार फिल्म देखते हैं। अब नेट पर अधिकांश फिल्में देखी जाती हैं। यह बदलाव जरूर हुआ है कि फिल्मों के प्रमोशन के लिए लोग टीवी के कॉमेडी शो का सहारा ले रहे हैं। लंबे समय बाद फिल्मी पर्दे पर आने के सवाल पर प्रीति ने कहा, यह बात सही है लेकिन मैंने कभी कैमरे से दूरी नहीं बनाई, काफी ऐड शूट किए और कार्यक्रमों में भाग लिया। दूसरी बार मां बनी। दूसरा बेटा अब 18 महीने का हो गया। इस दौरान मुझे कोई स्क्रिप्ट पसंद भी नहीं आई। टीवी शो के ऑफर आए लेकिन मेरे पास टीवी सीरियल के लिए वक्त नहीं है। ना ही मैं कोई सीरियल में काम करना चाहती हूं। एक सवाल के जवाब में प्रीति ने कहा-वक्त बदल गया है। फिल्म जगत में खुद को जिंदा रखने के लिए कलाकार को पब्लिक के बीच जाना ही पड़ेगा। बीच में ऐसा दौर आया था जब पब्लिक सिनेमा से पीछे हटने लगी थी, लेकिन अभी ऐसा नहीं है। पब्लिक का रुझान सिनेमाघरों की ओर बढ़ा है। फिल्म सुल्तान, दंगल आदि ने करोड़ाें रुपए का व्यापार किया है। मोबाइल फोन, टीवी आदि ने सिनेमाघरों तक जाने वाली भीड़ पर थोड़ा प्रभाव डाला है।
तावड़ो के लिए मिला बेस्ट एक्ट्रेस का अवार्ड
उन्होंनेबताया वे राजस्थानी फिल्म तावड़ो में काम कर रही हैं। राजस्थानी अंतरराष्ट्रीय फिल्म समारोह में ‘तावड़ो’ फिल्म के लिए उन्हें बेस्ट एक्ट्रेस का अवॉर्ड मिला है। ‘तावड़ो’ प्रीति की पहली राजस्थानी फिल्म है। इस फिल्म की कहानी छुआछूत और एक विधवा के संघर्ष पर आधारित है। फिल्म में प्रीति ने खुद ही डबिंग की है। बातचीत के दौरान तावड़ो फिल्म के मुख्य बाल कलाकार सचिन चौधरी, डायरेक्टर विजय सुथार एवं प्रॉड्यूसर तेजकरण हर्ष भी मौजूद रहे।
hin_Deva hin_Deva bho_Deva hin_Deva